Uredba Komisije (ES) št. 1993/95

z dne 16. avgusta 1995

o spremembi Uredbe (EGS) št. 344/91 o določitvi podrobnih pravilih za izvajanje Uredbe Sveta (EGS) št. 1186/90 o razširitvi obsega lestvice Skupnosti za razvrščanje trupov odraslih goved

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1186/90 z dne 7. maja 1990 o razširitvi obsega lestvice Skupnosti za razvrščanje trupov odraslih goved [1] in zlasti člena 2 Uredbe,

ker člen 3(1) in (2) Uredbe Komisije (EGS) št. 344/91 z dne 13. februarja 1991 o določitvi podrobnih pravil za izvajanje Uredbe Sveta (EGS) št. 1186/90 o razširitvi obsega lestvice Skupnosti za razvrščanje trupov odraslih goved [2], kakor je bila nazadnje spremenjena z Uredbo (EGS) št. 2191/93 [3], določa podrobna pravila za izvajanje in nadzor nad razvrščanjem; ker je za to, da bi se ohranila zadovoljiva raven učinkovitosti kontrolorjev, ki redno delajo v klavnicah, treba zagotoviti redno sledenje njihovemu delu z individualnim preverjanjem vsake četrt leta; ker se glede na pretekle izkušnje zdi nujno, da preverjanje na kraju samem ne vključuje zgolj razvrščanja in označevanja večjega števila trupov, temveč tudi njihovo obdelavo; ker morajo biti, da bi dosegli večjo učinkovitost, rezultati individualnega preverjanja in inšpekcij, predvidenih v zgoraj navedenem členu, poleg tega zapisani v poročilih, ki jih hranijo nacionalni nadzorni organi;

ker so ukrepi, predvideni s to uredbo, v skladu z mnenjem Upravljalnega odbora za goveje in telečje meso,

SPREJELA NASLEDNJO UREDBO

Člen 1

Člen 3(1) in (2) Uredbe (EGS) št. 344/91 se nadomesti z naslednjim:

"1. Države članice zagotovijo, da razvrščanje izvedejo usposobljeni tehniki, ki so v ta namen pridobili dovoljenje. Dovoljenje se lahko nadomesti s pooblastilom, ki ga da država članica, kadar tako pooblastilo ustreza priznanju usposobljenosti.

Delo kontrolorjev, redno delujočih v odobrenih obratih, ki kot letno povprečje zakoljejo več kakor 75 odraslih glav goveda na teden, se bo nadziralo vsako četrtletje, tako da se bo na 40 trupih izvedlo nenapovedano individualno preverjanje. V tistih odobrenih obratih, v katerih redno deluje samo en kontrolor in v katerih je na voljo manj kakor 40 trupov, se preverjanje izvaja na vseh razpoložljivih trupih, pod pogojem, da jih je najmanj 25. Preverjanje izvede od klavnice in od kontrolnih organizacij neodvisen organ ter šteje k inšpekcijskim pregledom, ki se zahtevajo po odstavku 2. Vendar pa se zahteva po neodvisnosti od kontrolnih organizacij ne uporablja v primeru, ko je take preglede izvedel sam pristojni organ.

2. Razvrščanje in označevanje trupov v obratih iz člena 1 Uredbe (EGS) št. 1186/90 se preverjata na kraju samem brez vnaprejšnjega opozorila od klavnice neodvisnega organa.

Preverjanje se mora izvajati najmanj dvakrat vsake tri mesece v vseh odobrenih obratih, ki opravljajo razvrščanje, in se mora nanašati vsaj na enako število naključno izbranih trupov, kakor je navedeno v drugem pododstavku odstavka 1. Vendar pa se lahko pri odobrenih obratih iz prve alinee člena 2(2) in odobrenih obratih, v katerih redno deluje le en kontrolor, pogostost pregledov zmanjša na enkrat na tri mesece.

Kjer je za preverjanje odgovoren organ isti kakor organ, ki je odgovoren za razvrščanje in označevanje trupov, ali kjer ta organ ni v pristojnosti uradnega organa, se mora preverjanje, določeno v prejšnjem pododstavku, izvajati pod fizičnim nadzorom uradnega organa pod istimi pogoji vsaj enkrat na leto. Organ, odgovoren za preverjaje, mora o ugotovitvah redno obveščati uradni organ.

V primerih, pri katerih je med temi inšpekcijami potrjeno večje število netočnih razvrstitev ali označevanj, ki niso skladna s pravili:

(a) se povečata število pregledanih trupov in pogostost naključnih pregledov; in

(b) se lahko prekliče dovoljenje, predvideno v prejšnjem odstavku.

Poročila o inšpekciji, ki zadevajo preverjanje, izvedeno po tem členu, izdelajo in hranijo nacionalni nadzorni organi. Ta poročila vključujejo zlasti število pregledanih trupov in število trupov, ki so bili nepravilno razvrščeni ali označeni. Organi zapišejo tudi vse podrobnosti o načinu obdelave in, kjer je to primerno, o njihovi skladnosti s pravili Skupnosti."

Člen 2

Države članice sprejmejo vse potrebne ukrepe za izvajanje te uredbe.

Člen 3

Ta uredba začne veljati sedmi dan po objavi v Uradnem listu Evropskih skupnosti.

Uporablja se od 1. septembra 1995.

Ta uredba je v celoti zavezujoča in se neposredno uporablja v vseh državah članicah.

V Bruslju, 16. avgusta 1995

Za Komisijo

Erkki Liikanen

Član Komisije

[1] UL L 119, 11.5.1990, str. 32.

[2] UL L 41, 14.2.1991, str. 15.

[3] UL L 136, 5.8.1993, str. 17.

--------------------------------------------------